CELEX: 62014TN0799
Language: mt
Date: 2014-12-05 00:00:00
Title: Kawża T-799/14: Rikors ippreżentat fil- 5 ta’ Diċembru 2014 – Gazprom Neft vs Il-Kunsill

9.3.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 81/22
            
         Rikors ippreżentat fil-5 ta’ Diċembru 2014 – Gazprom Neft vs Il-Kunsill
   (Kawża T-799/14)
   (2015/C 081/29)
   Lingwa tal-kawża: l-Ingliż
   
      Partijiet
   
   
      Rikorrenti: Gazprom Neft OAO (Saint Petersburg, ir-Russja) (rappreżentant: L. Van den Hende, avukat, u S. Cogman, Solicitor)
   
      Konvenut: Il-Kunsill tal-Unjoni Ewropea
   
      Talbiet
   
   
               —
            
            
               tannulla l-Artikolu 1(3) tad-Deċiżjoni tal-Kunsill 2014/659/PESK, tat-8 ta’ Settembru 2014 (1), li jdaħħal l-Artikolu 4a fid-Deċiżjoni tal-Kunsill 2014/512/PESK;
            
         
               —
            
            
               tannulla l-Artikolu 1(3) tar-Regolament tal-Kunsill (UE) Nru 960/2014, tat-8 ta’ Settembru 2014 (2), li jdaħħal l-Artikolu 3a fir-Regolament tal-Kunsill Nru 833/2014;
            
         
               —
            
            
               tannulla l-Artikolu 1(1) u l-Anness tad-Deċiżjoni tal-Kunsill 2014/659/PESK, sa fejn dawn idaħħlu l-Artikolu 1(2)(b) sa (d), l-Artikolu 1(3) u l-Anness III fid-Deċiżjoni tal-Kunsill 2014/512/PESK, sa fejn dawn id-dispożizzjonijiet jikkonċernaw lir-rikorrenti;
            
         
               —
            
            
               tannulla l-Artikolu 1(5), l-Artikolu 1(9), u l-Anness III tar-Regolament tal-Kunsill Nru 960/2014, sa fejn dawn idaħħlu l-Artikolu 5(2)(b) sa (d), l-Artikolu 5(3), u l-Anness VI fir-Regolament Nru 833/2014, sa fejn dawn id-dispożizzjonijiet jikkonċernaw lir-rikorrenti;
            
         
               —
            
            
               tannulla l-Artikolu 1(4) tad-Deċiżjoni tal-Kunsill 2014/659/PESK, li jissostitwixxi l-Artikolu 7(1)(a) tad-Deċiżjoni tal-Kunsill 2014/512/PESK, sa fejn din id-dispożizzjoni tikkonċerna lir-rikorrenti;
            
         
               —
            
            
               tannulla l-Artikolu 1(5a) tar-Regolament tal-Kunsill Nru 960/2014, li jissostitwixxi l-Artikolu 11(1)(a) tar-Regolament tal-Kunsill Nru 833/2014, sa fejn din id-dispożizzjoni tikkonċerna lir-rikorrenti; u
            
         
               —
            
            
               tikkundanna lill-Kunsill għad-danni tar-rikorrenti f’din il-proċedura.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka erba’ motivi.
   
               1.
            
            
               L-ewwel motiv ibbażat fuq il-ksur tal-Artikolu 296 TFUE minħabba nuqqas ta’ motivazzjoni għaliex, b’mod partikolari, la d-Deċiżjoni tal-Kunsill 2014/659/PESK, u lanqas ir-Regolament tal-Kunsill (UE) Nru 960/2014 ma jipprovaw jispjegaw għalfejn il-proġetti petroliferi mhux konvenzjonali tar-rikorrenti huma suġġetti għal miżuri restrittivi mmirati.
            
         
               2.
            
            
               It-tieni motiv ibbażat fuq il-fatt li l-Artikolu 215 TFUE ma huwiex bażi legali xierqa għad-dispożizzjonijiet ikkontestati tar-Regolament tal-Kunsill (UE) Nru 960/2014 u li l-Artikolu 29 UE ma huwiex bażi legali xierqa għad-dispożizzjonijiet ikkontestati tad-Deċiżjoni tal-Kunsill 2014/659/PESK.
            
         
               3.
            
            
               It-tielet motiv ibbażat fuq il-fatt li d-dispożizzjonijiet ikkontestati jiksru l-ftehim ta’ sħubija u ta’ kooperazzjoni bejn l-Unjoni Ewropea u r-Russja (3).
            
         
               4.
            
            
               Ir-raba’ motiv ibbażat fuq ksur tal-prinċipju ta’ proporzjonalità u tad-drittijiet fundamentali. Id-dispożizzjonijiet ikkontestati jikkostitwixxu interferenza sproporzjonata għal-libertà ta’ impriża u għad-dritt ta’ proprjetà tar-rikorrenti. Dawn ma humiex xierqa biex jintlaħaq l-għan tagħhom (u b’hekk lanqas ma huma neċessarji) u, f’kull każ, jimponu piżijiet li jaqbżu b’ħafna l-benefiċċji eventwali kollha.
            
         
      (1)  Deċiżjoni tal-Kunsill 2014/659/PESK, tat-8 ta’ Settembru 2014, li temenda d-Deċiżjoni 2014/512/PESK dwar miżuri restrittivi fid-dawl tal-azzjonijiet tar-Russja li jiddestabbilizzaw is-sitwazzjoni fl-Ukraina (ĠU 2014, L 271, p. 54)
   
      (2)  Regolament tal-Kunsill (UE) Nru 960/2014, tat-8 ta’ Settembru 2014, li jemenda r-Regolament (UE) Nru 833/2014 dwar miżuri restrittivi fid-dawl tal-azzjonijiet tar-Russja li jiddestabbilizzaw is-sitwazzjoni fl-Ukraina (ĠU 2014, L 271, p. 3)
   
      (3)  Id-Deċiżjoni tal-Kummissjoni u l-kunsill tat-30 ta' Ottubru 1997 dwar l-ilħuq tal-Ftehim ta' Sħubija u Koperazzjoni bejn il-Komunitajiet Ewropej u l-Istati Membri, fuq in-naħa l-waħda, u l-Federazzjoni Russa, fuq in-naħa l-oħra (ĠU L 327, p. 1).